Document ID: 32007D0647

DEĊIŻJONI TAL-KUMMISSJONI
tat-3 ta’ Ottubru 2007
li teskludi mill-finanzjament Komunitarju ċerti nefqiet magħmula mill-Istati Membri taħt it-Taqsima Garanzija tal-Fond Agrikolu Ewropew għall-Gwida u l-Garanzija (FAEGG)
(notifikata taħt id-dokument numru C(2007) 4477)
(it-testi bil-lingwa Spanjola, Daniża, Ġermaniża, Griega, Ingliża, Franċiża, Taljana, Olandiża, Portugiża u Svediża biss huma awtentiċi)
(2007/647/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 729/70 tal-21 ta' April 1970 dwar il-finanzjament tal-politika komuni agrikola (1), u b'mod partikolari l-Artikolu 5(2)(c) tiegħu,
Wara li kkunsidrat ir-Regolament tal-Kunsill (KE) Nru 1258/1999 tas-17 ta' Mejju 1999 dwar il-finanzjament tal-politika agrikola komuni (2), u b'mod partikolari l-Artikolu 7(4) tiegħu,
Wara li kkonsultat il-Kumitat dwar il-Fondi Agrikoli,
Billi:
(1)
Skond l-Artikolu 5 tar-Regolament (KEE) Nru 729/70, l-Artikolu 7 tar-Regolament (KE) Nru 1258/1999, u l-Artikolu 8(1) u (2) tar-Regolament tal-Kummissjoni (KE) Nru 1663/95 tas-7 ta' Lulju 1995 li jistabbilixxi regoli ddettaljati sabiex jiġi applikat ir-Regolament tal-Kunsill (KEE) Nru 729/70 li jirrigwarda l-proċedura għall-verifikar tal-kontijiet tat-Taqsima Garanziji tal-FAEGG (3), il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta' dawn il-verifiki, tieħu nota tal-kummenti ta' l-Istati Membri, tibda diskussjonijiet bilaterali sabiex ikun jista' jintlaħaq ftehim ma' l-Istati Membri kkonċernati u tikkomunika formalment il-konklużjonijiet tagħha dwarhom.
(2)
L-Istati Membri ngħataw l-opportunità li jitolbu li tinfetaħ proċedura ta' konċiljazzjoni. F'ċerti każi, dik l-opportunità ttieħdet, u r-rapport maħruġ fi tmiem din il-proċedura ġie eżaminat mill-Kummissjoni.
(3)
Skond l-Artikoli 2 u 3 tar-Regolament (KEE) Nru 729/70 kif ukoll l-Artikolu 2 tar-Regolament (KE) Nru 1258/1999, ir-rifużjonijiet fuq l-esportazzjoni lejn pajjiżi terzi u l-interventi maħsuba biex jirregolarizzaw is-swieq agrikoli, rispettivament mogħtija jew magħmula skond ir-regolamenti Komunitarji fil-kuntest ta' l-organizzazzjoni komuni tas-swieq agrikoli, jistgħu jiġu ffinanzjati.
(4)
Fid-dawl tal-verifiki mwettqa, tar-riżultati tad-diskussjonijiet bilaterali u tal-proċeduri ta' konċiljazzjoni, parti mill-ispejjeż li ddikjaraw l-Istati Membri ma tissodisfax dawn ir-rekwiżiti, u għalhekk ma tistax tiġi ffinanzjata mit-Taqsima Garanzija tal-FAEGG.
(5)
Għandhom jiġu indikati l-ammonti li mhumiex rikonoxxuti bħala li jaqgħu taħt it-Taqsima Garanzija ta' l-FAEGG. Dawn l-ammonti ma jirrelatawx ma' l-ispejjeż li saru iktar minn 24 xahar qabel in-notifika bil-miktub tal-Kummissjoni tar-riżultati tal-verifiki lill-Istati Membri.
(6)
Rigward il-każijiet koperti b'din id-Deċiżjoni, il-valutazzjoni ta' l-ammonti li jridu jiġu esklużi minħabba n-nuqqas ta' konformità tagħhom mar-regolamenti Komunitarji ġiet ikkomunikata lill-Istati Membri mill-Kummissjoni fi ħdan rapport ta' sintesi dwar is-suġġett.
(7)
Din id-Deċiżjoni hija mingħajr preġudizzju għall-konsegwenzi finanzjarji li tista' tasal għalihom il-Kummissjoni fuq il-bażi ta' ġudizzji tal-Qorti tal-Ġustizzja f'każijiet pendenti fit-30 ta' April 2007 li għandhom x'jaqsmu mas-suġġett ta' din id-Deċiżjoni,
ADOTTAT DIN ID-DEĊIŻJONI:
Artikolu 1
L-ispejjeż, elenkati fl-Anness ta' din id-Deċiżjoni, li għamlu l-aġenziji tal-pagamenti akkreditati ta' l-Istati Membri u ddikjarati taħt it-Taqsima Garanzija tal-FAEGG għandhom jiġu esklużi mill-finanzjament Komunitarju minħabba n-nuqqas ta' konformità tagħhom mar-regolamenti tal-Komunità.
Artikolu 2
Din id-Deċiżjoni hija indirizzata lir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika tal-Greċja, ir-Renju ta' Spanja, ir-Repubblika ta' Franza, l-Irlanda, ir-Repubblika Taljana, ir-Renju ta' l-Olanda, ir-Repubblika tal-Portugall, ir-Renju ta' l-Isvezja u r-Renju Unit tal-Gran Brittanja u l-Irlanda ta' Fuq.
Magħmul fi Brussell, 3 ta’ Ottubru 2007.

Labels: 18
15
6